Tek ri Jesús xchꞌo chic cꞌa jun bey chique ri winek,
xubij cꞌa:
Yin cꞌa riyin ri yisakirisan quicꞌaslen ri winek ri yecꞌo chuwech re ruwachꞌulef.
Ri nitzekelben wuche (wixin),
can xtril ri sakil riche (rixin) ri rucꞌaslen wuqꞌui.
Y riyaꞌ man chic cꞌa xtibiyin ta pa kꞌekuꞌm.
Yacꞌariꞌ tek ri achiꞌaꞌ fariseos ri yecꞌo cꞌa chiriꞌ,
xquibij apo chare ri Jesús:
Riyoj ma nikanimaj ta chi kitzij ri nabij chawij,
ruma xa yit cꞌa riyit ri yabin ka.
Pero ri Jesús xubij cꞌa chique ri achiꞌaꞌ fariseos:
Astapeꞌ chi xa yin cꞌa riyin ri yikꞌalajsan ka wiꞌ,
can kitzij wi cꞌa ri nkꞌalajsaj ka chuwij.
Ruma riyin wetaman achique lugar yin petenak wi,
y can chiriꞌ cꞌa chukaꞌ xquitzolin wi.
Yacꞌa riyix ma iwetaman ta acuchi (achique) yipe wi,
ni ma iwetaman ta cꞌa chukaꞌ acuchi (achique) xquibe wi.
Y tek riyix nibij chrij jun winek chi cꞌo rumac,
riꞌ xa inaꞌoj riyix nicusaj.
Yacꞌa riyin ma que ta riꞌ nben.
Y wi riyin nkꞌet tzij chrij jun winek,
can pa ruchojmilal cꞌa nben;
ruma ma nuyon ta riyin,
xa can wachibil cꞌa ri Nataꞌ ri yin takayon pe.
Chupan ri iley,
tzꞌibatajnek cꞌa chi tek yecꞌo ye caꞌiꞌ winek ri junan niquibij,
can kitzij wi ri niquibij.
Ri nbij ka chuwij riyin can kitzij wi,
y ri Nataꞌ ri yin takayon pe,
chukaꞌ Riyaꞌ can kitzij ri nubij chuwij,
xchaꞌ ri Jesús.
Ri achiꞌaꞌ fariseos xquibij cꞌa chare ri Jesús:
¿Acuchi (achique) cꞌa cꞌo wi ri Atataꞌ?
xechaꞌ chare.
Y ri Jesús xubij cꞌa:
Riyix ma iwetaman ta ruwech ri Nataꞌ,
ruma ma iwetaman ta nuwech riyin.
Wi ta iwetaman nuwech riyin,
can iwetaman ta chukaꞌ ruwech ri Nataꞌ.
Y ya cꞌa chꞌabel reꞌ ri xerubij ri Jesús chique ri winek tek ruchapon quitijoxic,
tek quimolon quiꞌ ri acuchi (achique) yeyalox wi ca ri ofrenda chiriꞌ pa rachoch ri Dios.
Y astapeꞌ xerubilaꞌ chꞌabel queriꞌ chique ri winek,
can majun ri xchapo ta el ri Jesús,
ruma ri hora cꞌa ma jane napon ta.
Y jun bey chic,
ri Jesús xubij cꞌa chique:
Riyin can xquitzolin wi cꞌa,
y tek riyix xquinicanoj,
man cꞌa xquiniwil ta.
Xa can chupan cꞌa ri imac xquixcom wi.
Y ri achique lugar yibe wi riyin,
riyix ma yixcowin ta yixapon,
xchaꞌ ri Jesús.
Y yacꞌariꞌ tek ri achiꞌaꞌ ri cꞌo quikꞌij chiquicojol ri israelitas,
niquibilaꞌ cꞌa chiquiwech:
¿La xtucamisaj cami cꞌa riꞌ?
Ruma nubij:
Ri acuchi (achique) xquibe wi riyin,
riyix ma yixcowin ta yixapon,
xchaꞌ,
yechaꞌ cꞌa ri achiꞌaꞌ riꞌ.
Pero ri Jesús xubij cꞌa chique:
Riyix can yix aj ruwachꞌulef wi y riyin yin aj chilaꞌ chicaj.
Can yix riche (rixin) wi re ruwachꞌulef,
yacꞌa riyin ma yin riche (rixin) ta re ruwachꞌulef.
Y can rumariꞌ xinbij cꞌa chiwe chi chupan ri imac yixcom wi,
ruma wi xa ma yininimaj ta yin achique cꞌa riyin,
can xquixcom na wi chupan ri imac,
xchaꞌ.
Yacꞌariꞌ tek ri achiꞌaꞌ riꞌ xquibij chic cꞌa chare ri Jesús:
¿Yit achique cꞌa riyit?
Y ri Jesús xubij chique:
Riyin,
can yacꞌa tek nchapon pe tzij iwuqꞌui,
can yacꞌariꞌ tek nbin pe chiwe yin achique riyin.
Can cꞌo cꞌa qꞌuiy ri nbij chiwij riche (rixin) chi nkꞌet tzij pan iwiꞌ ruma ma utz ta ri yixtajin chubanic.
Pero ri yin takayon pe,
can kitzij wi y ya ri wacꞌaxan pe riqꞌui Riyaꞌ,
yariꞌ nbij chiwe riyix y chique quinojel ri winek ri yecꞌo chuwech re ruwachꞌulef,
xchaꞌ ri Jesús.
Pero riyeꞌ ma xkꞌax ta chiquiwech ri xbix chique ruma ri Jesús,
chi can chrij ri Tataꞌixel nichꞌo wi.
Ri Jesús xubij chic cꞌa:
Ri kꞌij cꞌa tek xquinijotobaꞌ chuwech cruz riyin ri Cꞌajolaxel ri xinalex chicojol,
cꞌa yacꞌariꞌ tek xtiwetamaj yin achique cꞌa riyin.
Y xtiwetamaj chukaꞌ chi ronojel ri nben riyin,
xa ma nben ta pa nuyonil.
Xa can achiꞌel ri rubin pe ri Nataꞌ chuwe riyin,
can queriꞌ chukaꞌ nbij riyin chiwe riyix.
Ri Nataꞌ ri yin takayon pe,
can cꞌo wuqꞌui.
Man cꞌa yiruyaꞌ ta ca nuyon,
ruma riyin can nben wi ri nika chuwech Riyaꞌ,
xchaꞌ ri Jesús.
Y ruma cꞌa re tzij re xerutzijolaꞌ ri Jesús chique ri winek,
ye qꞌuiy cꞌa ri xeniman riche (rixin).